04 juny 2020 01:17
Després d'una setmana desoladora en el panorama forestal de l'Estat, amb sis morts, sembla que el foc comença a estar controlat. Tanmateix, queda encara molta calor per endavant i qualsevol precaució és poca
Agències | 26 juliol 2009
Després d'una setmana d'intensa lluita contra el foc, els incendis forestals que han obligat a desallotjar habitatges, que han calcinat milers d'hectàrees i que han costat la vida a sis bombers, cinc dels quals de Tarragona i un altre de Terol, ja comencen a estar estabilitzats o controlats.
A Aragó, cinc dels sis focs que es mantenen actius a Terol es troben sota control, mentre que el d'Aliaga, que ha arrasat gairebé 8.000 hectàrees, continuava ahir actiu i avançà a dos fronts, segons el Govern d'Aragó. No obstant això, si les condicions meteorològiques ho permeten, el departament de Medi Ambient aragonès confia que per avui al matí tots els focus estaran estabilitzats.
Ahir, les temperatures baixaren i el vent amainà, però tanmateix s'espera que avui revifi i queda molta calor per endavant durant aquest estiu, amb la qual cosa el perill continua. Precisament un canvi de vent en l'incendi d'Aliaga va obligar ahir la Direcció General d'Interior del Govern d'Aragó a desallotjar 28 veïns de La Cirujeda, els quals a hores d'ara ja han tornat a casa seva. En els darrers dies, els incendis d'Aragó han arrasat 11.700 hectàrees.
Quant a l'incendi que des de dijous afecta el terme de Segorbe (Castelló), ahir va ser estabilitzat abans que un dels dos fronts arribàs als parcs naturals de Sierra Espadán i la Calderona. El foc va obligar a desallotjar 860 veïns de Soneja, que ja han tornat a les seves cases.
També l'incendi de la serra Cabrera (Almeria), que dijous obligà a desplaçar gairebé 3.000 veïns de Mojácar, podria estar controlat avui al matí.
A Castella-la Manxa, l'incendi forestal d'Uña (Conca), que és actiu des de dimarts i que ha arribat fins a la muntanya de Conca, continua sense estar controlat, encara que el foc ha perdut molta intensitat. Ha calcinat unes 2.000 hectàrees, mil de les quals del Parc Natural de la muntanya de Conca.
Els que sí que ja estan controlats són els incendis d'Ona (Castelló), d'Anoia (Barcelona) i el que va afectar el Parc Natural de Sierra Nevada, a les localitats de Lanjarón i Lecrín (Granada).
Per aquest darrer sinistre, una francesa de 18 anys fou detinguda ahir com a presumpta autora del foc. Desset persones més han estat arrestades el juliol per haver provocat suposadament -de manera intencionada o negligent- diferents incendis a Pontevedra, Granada, Màlaga, Huelva, Múrcia, Alacant, Castelló, Orense i Sòria.